Predkladacia správa

Vláda Slovenskej republiky svojim uznesením č. 370  dňa 14.mája 2003 schválila zrušenie integrovaných okresných a krajských úradov a začiatok činnosti novej štruktúry miestnej štátnej správy od 1.januára 2004. Zároveň uložila ministrom vlády, v súlade s projektom decentralizácie verejnej správy vypracovať a predložiť na rokovanie vlády návrhy potrebných legislatívnych zmien existujúcich zákonov, ktoré sú dotknuté procesom decentralizácie, resp. návrhy nových zákonov na úsekoch, na ktorých jednotlivé ministerstvá vykonávajú štátnu správu, bez nároku na zamestnanosť a ďalšie zdroje zo štátneho rozpočtu (úloha B.1). 

K 30. júnu 2003 malo byť predložených na rokovanie vlády SR 73 novelizovaných, resp. nových zákonov. V skutočnosti bolo vo vláde Slovenskej republiky do 30.6. prerokovaných 13 zákonov. Stav pripravenosti ostatných zákonov je, podľa stanovísk zodpovedných zamestnancov ministerstiev, nasledovný : 
-	45 zákonov je po ukončení medzirezortného pripomienkového konania, 
-	3 zákony sú v medzirezortnom pripomienkovom konaní,
-	8 bude v júli predložených na medzirezortné pripomienkové konanie
-	v prípade 4 zákonov uvažujú ministerstvá s ich odložením na september 2003
Podľa pôvodného harmonogramu malo byť v druhej polovici roka predložených do vlády ostávajúcich 19 zákonov, resp. noviel zákonov.

Z dôvodu naplnenia rozhodnutia vládnej koalície a vlády Slovenskej republiky, zrušiť integrovanú miestnu štátnu správu k 1. januáru 2004 a z dôvodu vytvorenie časového priestoru pre realizáciu zákonov, ktoré by mali nadobudnúť účinnosť k 1.decembru 2003, je potrebné prijať mimoriadne opatrenia v oblasti prípravy a predkladania zákonov na rokovanie vlády. Rozhodujúcim je pritom termín dodania vládou schválených zákonov do Národnej rady Slovenskej republiky, aby bolo možné uznesenia vlády realizovať. Týmto termínom je 22.august 2003.

Vychádzajúc zo súčasného stavu a na základe uvedeného predkladaný materiál upravuje a čiastočne mení uznesenie vlády SR č. 370/2003 zo 14.mája, a to nasledovne :
-	upresňuje termíny predkladania zákonov do vlády SR pôvodne navrhované na mesiace máj – jún,
-	upravuje termíny predloženia zákonov súvisiacich s procesom decentralizácie pôvodne navrhované na druhú polovicu roka ,
-	presúva návrhy niektorých systémových zákonov na rok 2004,
-	zrušuje žiadosť na predsedu Najvyššieho kontrolného úradu Slovenskej republiky pripraviť novelu zákona o Najvyššom kontrolnom úrade, ktorej musí predchádzať   novela ústavy,
-	ukladá úlohu pre predsedu legislatívnej rady vlády Slovenskej republiky uprednostniť v mesiacoch júl a august prerokovanie dotknutých zákonov v legislatívnej rade vlády,
-	ukladá úlohu ministrovi vnútra nežiadať prerokovanie všetkých zákonov v rade vlády pre verejnú správu.

Predkladaný materiál nemá finančné, ekonomické, environmentálne vplyvy ani vplyv na zamestnanosť.